एजेन्सी । यसलाई एक्काइसौँ सताब्दीको सबैभन्दा लज्जाजनक नियम नभनेर के भन्ने रु विश्व अर्थतन्त्रको उदीयमान विकाशशील राष्ट्र दक्षिण अफिकामा अहिले एउटा विवादित छात्रवृत्ति योजना चर्चाको शिखरमा छ । त्यहाँको एक स्कुलले आफुलाई कुमारी अर्थात् भर्जिन सावित गर्ने किशोरी छात्राहरुलाई मात्र छात्रवृत्ति दिने योजना अघि सारेको छ । मानव अधिकारवादी संगठनहरुले भने छात्रवृत्ति पाउनका लागि छात्राहरुले आफुलाई भर्जिन सावित गर्नुपर्ने यो अनौठो नियमको विरोध गरेका छन् । क्वाजुलु नटाल क्षेत्रस्थित एमसीसीनी गाउँमा रहेको एक स्कुलले यस्तो नियम बनाएको हो । बीबीसीका संवाददाता नोमसा मासेको स्वयं उक्त स्कुलमा पुगेर त्यहाँका छात्राहरुसँग कुराकानी गरेका छन् ।
आफुलाई कुमारी प्रमाणित गरेर छात्रवृत्ति पाउन सफल एक छात्रा थुबेलीहली ड्लोड्लो निकै खुसी छिन् । आफ्ना अभिभावकहरु आफुलाई पढाउने पर्याप्त रकम नहुँदा आफुले छात्रवृत्तिका लागि बाध्यतावस आफ्नो कुमारित्व प्रमाणित गराउनु परेको उनी बताउँछिन् । छात्रवृत्तिका लागि आफ्नो कुमारित्वलाई कायम राख्नैपर्ने कुराले उनी हरेक दिन घरबाट निस्किँदा निकै सजग बन्छिन् । उनका अनुसार नियमित छात्रवृत्ति रकम पाउनका लागि समय समयमा हुने कुमारित्व परीक्षणमा पास हुनुपर्छ । आफु अहिलेसम्म भर्जिन नै रहन सकेकोमा उनलाई गर्व छ र त्यसरी छात्रवृत्तिका लागि कुमारित्व सावित गर्नुपर्दा उनी खुसी नै छिन् । उनका अनुसार कुमारित्वको जाँच उनीहरुको संस्कृतिको एक महत्वपूर्ण हिस्सा हो ।
कानून अनुसार दक्षिण अफ्रिकामा १६ वर्ष पुगेपछि किशोर किशोरीहरुलाई यौन सम्पर्क गर्न छुट छ । यसरी स्कुले छात्राहरुलाई कुमारित्व परीक्षण गरेर छात्रवृत्ति दिने स्कुलको नियमको अधिकारवादीहरुले विरोध जनाएका छन् । उनीहरुका अनुसार यो गोपनियताको हनन हो । शिक्षाको अवसर र सेक्सलाई सँगै जोडेर हेर्नु गलत भएको उनीहरु बताउँछन् । तर यस्तो छात्रवृत्ति योजना एकजना महिला मेयरले नै सुरु गरेकी हुन् । मेयर डुडु माजीबुका अनुसार यस्तो छात्रवृत्ति कुनै पुरस्कार होइन, छात्राहरुको जिन्दगीभरको पुँजी हो ।
यसरी कुमारित्व सावित गरेर छात्रवृत्ति लिन नचाहने छात्राहरुका लागि अन्य प्रकारका छात्रवृत्तिको व्यवस्था समेत रहेको उनी बताउँछिन् ।गाउ काउन्सिलले उक्त स्कुलका छात्राहरुलाई विभिन्न १ सय प्रकारका छात्रवृत्ति दिन्छ र त्यसमा १६ वटा छात्रवृत्ति कुमारी छात्राहरुलाई दिइन्छ ।